钦定古今图书集成/明伦汇编/氏族典/第218卷 > 罗洪先
## 钦定古今图书集成/明伦汇编/氏族典/第218卷 > 罗洪先

按《明外史罗洪先传》：“洪先，字达夫，吉水人。嘉靖八年
进士第一，授修撰，即请告归。事亲孝，遭父丧，苫块蔬
食，不入室者三年。继遭母忧，亦如之。十八年，简宫僚，
召拜春坊左赞善。明年冬，与司谏唐顺之、校书赵时
春疏请来岁朝正后，皇太子出御文华殿，受群臣朝
贺。时帝数称疾不视朝，讳言储贰临朝事。见洪先等”
疏，大怒，遂除三人名。洪先归，寻求王守仁学。甘淡泊，
炼寒暑，跃马挽强，考图观史。自天文、地志、礼乐典章，
下逮阴阳算数，靡不精究。流寇入吉安，主者失措，为
画策战守，寇引去。严嵩以同乡故，拟假边才起用，力
辞。山中有石洞，旧为虎穴，葺茅居之，命曰“石莲。”谢客
默坐一榻，三年不出户。江涨，坏其室，巡抚马森欲为
营之，固辞不可。隆庆初，赠光禄少卿，谥《文庄》。